ಮಹಾ ಮಳೆಗೆ ದ್ವೀಪದಂತಾದ ಮುಂಬೈ, 290 ರೈಲು ಪ್ರಯಾಣಿಕರ ರಕ್ಷಣೆ ಮುಂಬೈ: ಕೊರೊನಾ ಹೊಡೆತದಿಂದ ತತ್ತರಿಸಿದ್ದ ಮುಂಬೈ ಜನರು ಈಗ ಮಳೆಯ ಅಬ್ಬರದಿಂದಾಗಿ ಪರದಾಡುವಂತಾಗಿದೆ. ನಿನ್ನೆ ಮುಂಬೈನಲ್ಲಿ ಕೇವಲ 12 ಗಂಟೆಗಳಲ್ಲಿ ಈ ಋತುವಿನಲ್ಲೇ ಅತೀ ಹೆಚ್ಚು ಮಳೆ ಸುರಿದಿದೆ. ಬರೊಬ್ಬರಿ 215.8 ಮಿಲಿಮೀಟರ್ ಮಳೆಯಾಗಿದೆ ಅಂತ ಬೃಹನ್ಮುಂಬೈ ಮುನಿಸಿಪಲ್ ಕಾರ್ಪೊರೇಷನ್ ತಿಳಿಸಿದೆ. ನಗರದ ಪ್ರಮುಖ ರಸ್ತೆಗಳು ಜಲಾವೃತಗೊಂಡು ಕಾಲುವೆಗಳಂತಾಗಿವೆ. ವಾಹನಗಳು ಕೈಕೊಟ್ಟಿದ್ದರಿಂದ ನಡು ರಸ್ತೆಗಳಲ್ಲೇ ವಾಹನ ಸವಾರರು ತಮ್ಮ ವೆಹಿಕಲ್ಗಳನ್ನ ಬಿಟ್ಟು ಹೋದ ಘಟನೆಗಳೂ ನಡೆದಿವೆ. ನೀರಿನ ಮಟ್ಟ ಏರಿಕೆಯಾಗಿ ವಾಹನಗಳು ತೇಲಾಡಿವೆ. ಹಲವೆಡೆ ಮರಗಳು ಧರೆಗುರುಳಿ ಜನಜೀವನ ಅಸ್ತವ್ಯಸ್ತಗೊಂಡಿದೆ. 2 ರೈಲುಗಳಲ್ಲಿದ್ದ 290 ಜನರ ರಕ್ಷಣೆ ಎರಡು ಲೋಕಲ್ ಟ್ರೇನ್ಗಳು ಕೂಡ ಮಳೆಯಲ್ಲಿ ಸಿಲುಕಿಕೊಂಡಿದ್ವು. ಭಾರೀ ಪ್ರಮಾಣದಲ್ಲಿ ಮಳೆ ಸುರಿದಿದ್ದರಿಂದ ಎದೆ ಎತ್ತರಕ್ಕೆ ನೀರು ನಿಂತಿತ್ತು. ಹಳಿ ಕೂಡ ಕಾಣಿಸುತ್ತಿರಲಿಲ್ಲವಾದ್ದರಿಂದ ರೈಲು ಸಂಚರಿಸೋಕೂ ಸಾಧ್ಯವಿಲ್ಲದೆ 290 ಮಂದಿ ಅದರಲ್ಲಿ ಸಿಲುಕಿದ್ರು. NDRF ಹಾಗೂ ರೇಲ್ವೆ ಪ್ರೊಟೆಕ್ಷನ್ ಫೋರ್ಸ್ನ ಸಿಬ್ಬಂದಿ ಎಲ್ಲ 290 ಜನರನ್ನೂ ರಕ್ಷಿಸಿದ್ದಾರೆ. ರಾತ್ರಿ 10 ಗಂಟೆವರೆಗೂ ನಡೆದ ರಕ್ಷಣಾ ಕಾರ್ಯದಲ್ಲಿ NDRF 39 ಜನರನ್ನ ಹಾಗೂ RPF 251 ಜನರನ್ನ ರಕ್ಷಿಸಿದೆ ಅಂತ ರೇಲ್ವೆ ವಕ್ತಾರರು ಹೇಳಿದ್ದಾರೆ.